НАРОДНО СЪБРАНИЕ
Вх. №: 49-402-02-6
Дата: 18.03.2024 г.     10:52 ч.

Република българия
МИНИСТЕРСКИ СЪВЕТ

ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,

На основание чл. 85, ал. 1, т. 4 и 7 от Конституцията на Република България изпращам Ви одобрения с Решение  180 на Министерския съвет от 2024 г. проект на Закон за ратифициране на Устава на Асоциация „FOEDUS European Organ Exchange“.

Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е   № 180

от      18      март       2024 година

ЗА предложение до Народното събрание за ратифициране на Устава на Асоциация „FOEDUS European Organ Exchange“

На основание чл. 16 във връзка с чл. 2, ал. 2 и чл. 15, ал. 1 от Закона за международните договори на Република България

М И Н И С Т Е Р С К И Я Т    С Ъ В Е Т
Р Е Ш И:

1. Предлага на Народното събрание на основание чл. 85, ал. 1, т. 4 и 7 от Конституцията на Република България да ратифицира със закон Устава на Асоциация „FOEDUS European Organ Exchange“. 
2. Министърът на здравеопазването да представи законопроекта по т. 1 в Народното събрание. 
3. След влизането в сила на закона по т. 2 изпълнителният директор на Изпълнителна агенция „Медицински надзор“ да уведоми Асоциация „FOEDUS European Organ Exchange“ за изпълнението на националните процедури по влизането в сила на устава по т. 1.

МИНИСТЪР-ПРЕДСЕДАТЕЛ: /п/ Николай Денков

ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Ваня Стойнева

Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
 /Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Препис

З  А  К  О  Н

за ратифициране на Устава на Асоциация „FOEDUS European Organ Exchange“

Член единствен. Ратифицира Устава на  Асоциация „FOEDUS European Organ Exchange“.

Заключителна разпоредба
Параграф единствен. Законът влиза в сила от деня на обнародването му в „Държавен вестник“.

Законът е приет от 49-ото Народно събрание на ………………... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков

М  О  Т  И  В  И

към проекта на Закон за ратифициране на Устава на Асоциация „FOEDUS European Organ Exchange“

Въз основа на Протокол № 10 от заседанието на Министерския съвет от 1 март 2023 г. и решението от заседанието изпълнителният директор на Изпълнителна агенция „Медицински надзор“ (ИАМН) внесе в Асоциация „FOEDUS European Organ Exchange“ (Асоциацията) писмено заявление за членство на ИАМН в Асоциацията. С официално Уведомително писмо от 12 януари 2024 г. президентът на Асоциация „FOEDUS European Organ Exchange” д-р Франц Иммер информира България, че на 8-ото годишно събрание на членовете на Асоциацията, проведено на 13 септември 2023 г., е обсъдено и единодушно е подкрепено членството на ИАМН в Асоциацията. Към уведомителното писмо е приложен протоколът от събранието. Изпълнителна агенция „Медицински надзор“ следва да уведоми Борда на Асоциацията след приключване на националните правни процедури за членство. Задължението за заплащане на членски внос в размер 1000 евро годишно влиза в сила от годината на нотифициране.
В качеството си на компетентен орган за управление, координация и контрол на трансплантацията в Република България Изпълнителна агенция „Медицински надзор“ координира сътрудничеството между европейски организации за обмен на органи, компетентни органи на държавите - членки на Европейския съюз, на другите държави – страни по Споразумението за Европейското икономическо пространство, на Конфедерация Швейцария и на трети страни, държавни органи, научни организации и неправителствени организации в областта на трансплантацията. Агенцията контролира обмена на органи с държавите - членки на Европейския съюз, с другите държави – страни по Споразумението за европейското икономическо пространство, и с Конфедерация Швейцария, както и вноса и износа от и за трети страни.
Изпълнителна агенция „Медицински надзор“ e участвала като асоцииран партньор в европейски проект „FOEDUS Joint Action” и се е регистрирала в електронния портал/платформа „FOEDUS” през 2015 г. Проектът „FOEDUS Joint Action” е бил активен в периода 2013-2016 г., като в рамките на този период и няколко години след това Платформата „FOEDUS” не е била обособена като самостоятелен правен субект. На 12 октомври 2021 г. с Решение на Градския съд в Прага Платформата „FOEDUS” е учредена като самостоятелно юридическо лице (Асоциация „FOEDUS European Organ Exchange”) в съответствие с Гражданския кодекс на Република Чехия, със седалище в гр. Прага, Република Чехия.
Промяната наложи всички досегашни участници в Платформата да отправят официално искане за членство в Асоциацията в съответствие с националното им законодателство.
Уставът на Асоциацията е в съответствие с разпоредбите на законодателството на Република Чехия, което е хармонизирано с правото на ЕС, като за всички неуредени въпроси се прилага общото право. Съгласно Устава Асоциацията е организация с нестопанска цел, която не извършва търговска дейност. Дейностите, свързани с донорството, осигуряването и трансплантацията на органи, се основават изключително на националното законодателство на държавата на получаване/изпращане и на правото на ЕС.
Изложеното налага преминаване на националната процедура по реда на Закона за международните договори на Република България с цел пълноправно членство на ИАМН в Асоциацията.
Участието на ИАМН в Асоциацията разширява възможностите за спасяване на човешки животи на нуждаещи се от трансплантация пациенти чрез получаването/предоставянето на органи за трансплантация при донорски ситуации в страната и Европа. То е в съответствие с националното ни законодателство – Закона за трансплантация на органи, тъкани и клетки, съгласно който ИАМН е компетентен орган за координация на вноса и износа на органи, както и за международното сътрудничество в тази насока. 
Членството в Асоциацията не ограничава участието на ИАМН/страната и в други настоящи и бъдещи механизми на ЕС, международни организации за обмен на органи, както и сключването на двустранни споразумения за сътрудничество в сферата на донорството и трансплантацията.
Поради това, че Асоциация „FOEDUS European Organ Exchange“ действа по реда на чешкото законодателство и членовете на Асоциацията следва да заплащат ежегоден членски внос, на основание чл. 85, ал. 1, т. 4 и 7 от Конституцията на Република България Уставът на Асоциация „FOEDUS European Organ Exchange“ следва да бъде ратифициран със закон от Народното събрание.

МИНИСТЪР-ПРЕДСЕДАТЕЛ: